OKRESNÁ PROKURATÚRA ŽILINA 
Moyzesova 20, 011 56 Žilina 1

Číslo: 2 Pv 760/15/5511	Žilina 09.12.2015 
EEČ: 2-43-4154-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Žilina 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako otec dcér XXXXX, nar. XXXXX a XXXXX,                  nar. XXXXX, voči ktorým má zákonnú vyživovaciu povinnosť vyplývajúcu mu zo Zákona o rodine a z rozsudku Okresného súdu XXXXX sp. zn. XXXXX zo dňa 27.09.2010, právoplatného dňa 21.10.2010, ktorým bola schválená rodičovská dohoda zaväzujúca otca detí platiť na výživu XXXXX výživné vo výške 60,- EUR a XXXXX výživné vo výške 50,- EUR mesačne s povinnosťou výživné platiť vždy do 15-teho dňa v mesiaci vopred k rukám matky detí XXXXX, bytom XXXXX XXXXX, okr. XXXXX, túto svoju povinnosť si vedome pravidelne neplnil od 01.02.2015 do 09.12.2015, pričom v období neplatenia výživného nebol evidovaný ako nezamestnaný, nebol poberateľom dávok a príspevkov v hmotnej núdzi a od 31.08.2015 sa zamestnal ako stavebný robotník v spoločnosti XXXXX.  Obvinený svojim konaním za obdobie od 01.02.2015 do 09.12.2015 zavinil na výživnom pre XXXXX dlh vo výške 1.100,- EUR, ktorý v celom rozsahu uhradil platbou zo dňa 09.11.2015,   
lebo zanikla trestnosť činu.  
 
Odôvodnenie:
Poverený príslušník Obvodného oddelenia PZ XXXXX XXXXX uznesením číslo ČVS:ORP-1715/ZO-ZA-2015 zo dňa 09.10.2015 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák., ktorého sa dopustil na tom skutkovom základe, ktorý je popísaný vo výrokovej časti označeného uznesenia. 

	Po skončení vyšetrovania poverený príslušník PZ dňa 18.11.2015 predložil spisový materiál tunajšej prokuratúre s návrhom na zastavenie trestného stíhania podľa § 215 ods. 1 písm. h) Tr. por. 

	V priebehu prípravného konania obvinený XXXXX dňa 09.11.2015 vypovedal, že svoju vyživovaciu povinnosť voči svojim dvom dcéram si neplní od mesiaca február 2015 doposiaľ, čím zavinil dlh na výživnom vo výške 1.100,- EUR. Výživné neplatil z dôvodu, že bol dobrovoľne nezamestnaný, avšak na ÚPSVaR zaevidovaný nebol. Od 02.09.2015 sa zamestnal u firmy XXXXX, pracuje v zahraničí ako stavebný pracovník. Svoj dlh v čo najkratšom čase uhradí. So svojimi dcérami sa stretáva, pomimo výživného im dáva peniaze, napr. dcére na prijímanie v máji daroval tablet v hodnote 100,- EUR a peniaze, druhej dcére uhradil letný tábor.

Z výpovede svedkyne – poškodenej XXXXX zo dňa 10.11.2015 vyplýva, že rozsudkom súdu bolo jej manželstvo s XXXXX rozvedené a obe ich deti boli zverené do jej výchovy, pričom otec detí XXXXX bol zaviazaný k plateniu výživného, a to na XXXXX sumou 60,- EUR a na XXXXX sumou 50,- EUR mesačne vždy do 15-teho dňa v mesiaci vopred  k jej rukám. XXXXX si svoju vyživovaciu povinnosť neplní od februára 2015 doposiaľ, čím zapríčinil dlh na výživnom vo výške 990,- EUR bez mesiaca november. Dňa 09.11.2015 jej XXXXX zaplatil celé dlžné výživné za uvedené obdobie, tiež zaplatil výživné aj za mesiac november, keď jej celkovo poslal sumu 1.100,- EUR. Za obdobie od mesiaca február 2015 do 30.11.2015 jej na výživnom nie je nič dlžný. Ona s dcérami býva v nadstavbe rodinného domu, ktorý patrí rodičom a bratovi, ona pracuje ako kaderníčka. XXXXX dcéry nenavštevuje, nezaujíma sa o ich prospech, neberie ich na výlety, nezaujíma sa o ich zdravotný stav. 

Podstatné listinné doklady vo vyšetrovacom spise tvorí vyššie označený rozsudok o určení výživného na maloleté deti XXXXX, rodné listy maloletých detí, potvrdenia o návšteve školy a fotokópia ústrižku poštového peňažného poukazu  podacie číslo 01322, z ktorého je zistiteľné, že obv. XXXXX na adresu XXXXX  dňa 09.11.2015  uhradil sumu 1.100,- EUR. 

Súčasťou vyšetrovacieho spisu je aj správa Sociálnej poisťovne XXXXX zo dňa 19.10.2015, podľa ktorej obvinený v období od 15.02.2015 do 28.09.2015 nebol poberateľom dávok v nezamestnanosti a neboli mu poskytované žiadny dávky nemocenského a úrazového poistenia. Zo správy Úradu práce, sociálnych vecí a rodiny XXXXX zo dňa 21.09.2015 vyplýva, že XXXXX od 15.02.2015 ku dňu podania správy nebol evidovaný ako uchádzač o zamestnanie a nepoberal dávku v hmotnej núdzi. Podľa správy Daňového úradu XXXXX zo dňa 22.09.2015 XXXXX nie je registrovaný v registri daňového úradu ako súkromný podnikateľ.  Rovnako podľa správy Okresného úradu XXXXX zo dňa 21.09.2015 o osobe XXXXX nie je vykonaný zápis v živnostenskom registri. V spise sa nachádza aj odpis registra trestov obvineného, kde má dva záznamy, jeden z roku 1992 a druhý z roku 2012. Obidva záznamy má zahladené. 

S poukazom na vykonané dokazovanie v posudzovanej veci možno bez akýchkoľvek pochybností vyvodiť záver, že obvinený XXXXX má zákonnú vyživovaciu povinnosť voči svojim maloletým dcéram, XXXXX v celkovej výške 110,- EUR, ktorá povinnosť mu bola uložená rozsudkom Okresného súdu XXXXX sp. zn. XXXXX zo dňa 27.09.2010, právoplatným dňa 21.10.2010 a ktorú si vedome riadne neplnil od 01.02.2015 do 09.12.2015. Vychádzajúc z uvedeného mu potom neplnením vyživovacej povinnosti za toto obdobie výživného vznikol dlh na výživnom k rukám matky maloletých detí XXXXX vo výške 1.100,- EUR, ktorý v celom rozsahu uhradil platbou zo dňa 09.11.2015. 

Z vykonaného dokazovania nebolo zistené, že by neplatenie výživného malo trvalo nepriaznivé následky na oprávnené osoby. 

Vzhľadom na tieto skutočnosti konštatujem, že skutočnosti zistené z vykonaného dokazovania nasvedčujú tomu, že skutok, pre ktorý bolo začaté trestné stíhanie a vznesené obvinenie XXXXX bol ním spáchaný a že tento má všetky zákonné znaky prečinu zanedbania povinnej výživy podľa § 207  ods. 1 Tr. zák.

Prečinu zanedbania povinnej výživy podľa § 207 ods. 1 Tr. zákona sa dopustí ten, kto úmyselne najmenej tri mesiace v období dvoch rokov neplnil zákonnú povinnosť vyživovať iného.

Podľa § 86 ods. 1 písm. a) Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak  trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

V predmetnej trestnej veci bolo vykonaným dokazovaním jednoznačne preukázané, že obvinený XXXXX splnil všetky podmienky ustanovenia o účinnej ľútosti v zmysle § 86 ods. 1 písm. a) Tr. zák., nakoľko dlžné výživné uhradil v plnej výške a neplatenie výživného nemalo trvalo nepriaznivé následky. Vzhľadom na uvedené možno konštatovať, že v dôsledku uvedeného zanikla z jeho strany trestnosť prečinu zanedbania povinnej výživy podľa § 207 ods. 1  Tr. zák. 

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

S poukazom na to, čo je vyššie uvedené, som rozhodla tak, ako je popísané vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

XXXXX 
prokurátorka